25.5.2023
RO
Jurnalul Oficial al Uniunii Europene
C 184/25
1.6.
Utilizarea lemnului în sectorul construcțiilor atestă comportamentul antiseismic al acestui material, manifestat cu anumite ocazii, de exemplu la cutremurul din Alaska din 1964.
CESE consideră că persoanele care trăiesc în zone seismice ar trebui încurajate să utilizeze lemnul ca material de construcție.
2.
Observații generale 2.1.
Prezentul aviz este de acord cu observațiile generale din Avizul TEN/794 – „Construcțiile din lemn pentru reducerea emisiilor de CO2 în sectorul construcțiilor”. 2.2.
Sectorul construcțiilor constituie o sursă semnificativă de emisii de gaze cu efect de seră și, prin urmare, un factor important în ceea ce privește impactul negativ asupra climei.
Emisiile provin în principal din utilizarea de combustibili fosili pentru producerea de energie termică și energie electrică în clădiri, precum și din fabricarea de materiale de construcție.
În sectorul construcțiilor sunt deosebit de necesare măsuri de reducere a emisiilor de gaze cu efect de seră, de exemplu prin utilizarea energiei din surse regenerabile, îmbunătățirea eficienței energetice a clădirilor și utilizarea de materiale de construcție durabile (3). 2.3.
CESE subliniază că pentru a crește importanța lemnului produs în mod durabil ca material utilizat în sectorul construcțiilor, trebuie să se evidențieze necesitatea gestionării durabile a pădurilor pentru recoltarea de masă lemnoasă utilizată ca materie primă.
Gestionarea durabilă a pădurilor implică gestionarea și utilizarea pădurilor în mod durabil nu numai din punct de vedere ecologic, ci și economic și social, ceea ce înseamnă că pădurile sunt conservate atât pentru generația actuală, cât și pentru cele viitoare, iar resursele naturale sunt utilizate în mod responsabil.
O componentă importantă a gestionării durabile a pădurilor este menținerea biodiversității și a serviciilor ecosistemice ale pădurilor.
De asemenea, este important să se reducă vulnerabilitatea pădurilor la perturbări naturale, cum ar fi incendiile forestiere și infestarea cu insecte. 2.4.
Din punct de vedere tehnic, se constată că în comparație cu alte materiale de construcție, cum ar fi betonul, construcțiile din lemn necesită un consum considerabil mai scăzut de energie încorporată.
Prin energie încorporată se înțelege energia utilizată pentru producerea, transportul, depozitarea și reciclarea produselor.
Reducerea energiei încorporate înseamnă reducerea cantității de energie care se utilizează pentru aceste produse, ceea ce duce la scăderea emisiilor de CO2 și la creșterea durabilității consumului de energie.
Reducerea energiei încorporate poate contribui, de asemenea, la îmbunătățirea competitivității întreprinderilor. 2.5.
CESE constată că reglementările juridice pot să inhibe dezvoltarea construcțiilor din lemn prin limitarea utilizării lemnului ca material de construcție sau prin stabilirea de cerințe sau norme a căror punere în aplicare este dificilă sau costisitoare în sectorul construcțiilor din lemn.
Un exemplu în acest sens este limita de înălțime stabilită în unele țări pentru clădirile din lemn.
Astfel de cerințe pot să restrângă oportunitățile pentru construcțiile din lemn și să creeze obstacole în calea dezvoltării construcțiilor inovatoare din lemn.
În domeniul protecției împotriva incendiilor în clădiri, nu este acceptabil ca lemnul să aibă norme de performanță diferite de cele aplicabile altor materiale.
CESE pledează pentru omogenizarea normelor la nivel european, indiferent de material. 2.6.
Construcțiile din lemn pot aduce o contribuție importantă la o economie mai circulară și, în special, la obiectivul unei economii bazate mai mult pe conceptul ecologic, astfel cum se prevede în politicile relevante ale UE.
Domeniul de aplicare și proprietățile materiale ale lemnului și ale produselor pe bază de lemn trebuie dezvoltate în continuare în acest sens.
În special, posibilitatea de reciclare a produselor din lemn joacă un rol esențial în acest proces.
Cu toate acestea, combinarea lemnului cu alte materiale va deveni, de asemenea, și mai importantă.
Promovarea coordonată și sprijinită la nivel european a cooperării în domeniul cercetării în domeniul proprietăților materialelor și al materialelor compozite poate juca un rol important în acest sens și poate stimula inovarea. 2.7.
Transformarea industriilor noastre către conceptul industriei 5.0 cu o bază socială solidă, are o puternică latură tehnică.
Digitalizarea (modelarea informațiilor privind clădirile), robotizarea și utilizarea programelor de învățare (inteligența artificială) vor transforma întregul lanț valoric, de la silvicultură la construcții, conservarea și reciclarea.
Acest lucru necesită un cadru juridic pentru cerințele generale privind produsele, cerințele referitoare la produsele pentru construcții și pentru standardizare.
Acestea trebuie să fie coordonate în domeniul construcțiilor de lemn.
În conformitate cu obiectivele sociale incluse în conceperea industriei 5.0, evoluțiile tehnologice și conceptele de organizare a muncii ar trebui să urmeze o abordare centrată pe factorul uman a proiectării tehnologice.
De asemenea, va fi important să se ia în considerare în mod sistematic potențialele efecte pozitive sau negative asupra unui mediu de lucru și de viață sănătos, încă din prima etapă a dezvoltării tehnologice.
(3)
A se vedea Kreislaufwirtschaft für die Dekarbonisierung des EU-Bausektors – Modellierung ausgewählter Stoffströme und (Economia circulară pentru decarbonizarea sectorului construcțiilor din UE – modelarea anumitor fluxuri de materiale și a emisiilor de gaze cu efect de seră) Meta Thurid Lotz, Andrea Herbst, Matthias Rehfeldt.